סיגראם

סיגראם (באנגלית: Seagram שם מלא: .The Seagram Company Ltd, שם מסחרי Seagram's) הייתה חברה ציבורית קנדית לייצור משקאות ובשנותיה האחרונות קונגלומרט חברות שעסקו במגוון פעילויות (בהם שליטה בחברת סרטי יוניברסל ופארקי השעשועים שלה ו-25% מחברת הכימיקלים הגדולה בעולם, דופונט). החברה נוסדה בשנת 1857 כמזקקת ויסקי ובשנות התשעים של המאה העשרים הייתה חברת המשקאות האלכוהוליים הגדולה בעולם (בין היתר שיווקה את המותגים שיבס ריגל, וודקה אבסולוט, רום קפטן מורגן ועוד). ברוב שנות קיומה הייתה החברה בשליטת משפחת ברונפמן. החברה נקלעה לסחרור פיננסי שגרם להתפרקותה בשנת 2000.

 היסטוריה 
בשנת 1875 ייסדו ג'וזף אי. סיגראם (Joseph E. Seagram) ועוד ארבעה שותפים את מזקקת ווטרלו בעיר ווטרלו, עד שנת 1883 היה סיגראם לבעלים היחיד של המזקקה וקרא לה Joseph E. Seagram & Sons.

ב-1924 ייסד סמואל ברונפמן  מזקקה במונטריאול בשם Distillers Company Limited (DCL). עקב חוקי היובש ששררו בארצות הברית השכנה, ולא חלו בקנדה - הפכו מזקקות הויסקי הקנדיות לרווחיות ביותר. ב-1928 רכשה DCL של ברונפמן את מזקקת סיגראם מידי יורשיו של ג'וזף סיגראם שנפטר ב-1919. החברה המאוחדת הפכה ל"סיגראם". לקראת סופם של חוקי היובש בארצות הברית, ב-1933, נערכה החברה עם כמויות של ויסקי מיושן מאיכות מעולה, לשם השגת יתרון תחרותי משמעותי בשוק האמריקאי הנפתח באופן חוקי.

במהלך שנות החמישים נשלטה סיגראם על ידי חברת החזקות Cemp Investments שהקימו ארבעת בניו של סמואל ברונפמן. ב-1958 הוקם מטה החברה בניו יורק - בניין סיגראם, גורד שחקים בגובה 157 מטר (38 קומות) בשדרה הרביעית 375 בין רחוב 52 לרחוב 53. הבניין תוכנן על ידי האדריכלים לודוויג מיס ון דר רוהה ופיליפ ג'ונסון. ב-1964 יסד ברונפמן את חברת "יצרני שיכר בינלאומיים לישראל" כחברת בת ישראלית, שייצרה את ליקר סברה.

ב-1963 רכשה סיגראם את החברה הראשונה שאינה בתחום המשקאות האלכוהוליים, חברת טקסס פסיפיק לפחם ונפט (Texas Pacific Coal and Oil Company). ב-1980 נמכרה חברת הנפט (שנכשה בסך של פחות מ-300 מיליון דולר) לתאגיד sunco בסכום של 2.3 מיליארד דולר. ב-1971 הפך אדגר ברונפמן (האב) לנשיא, המנכ"ל, והמנהל הפיננסי של החברה. בנו, אדגר ברונפמן (הבן), ירש אותו בשנת 1994. ב-1978 התרחבה החברה לאוסטרליה. ב-1981, על רקע מאבק שליטה בחברת הנפט Conoco, במסגרתו נרכשה החברה על ידי דופונט, הפכה סיגראם לבעלת 24.3% ממניות השליטה בדופוט, תאגיד הכימיה הגדול בעולם. עד 1995 הייתה סיגראם מחזיק המניות הבודד הגדול ביותר במועצת המנהלים של דופונט.

אדגר ברונפמן הבן הה להוט לכניסה לעסקי השעשועים, בפרט עולם הסרטים והטלוויזיה. ב-1995 הודיעו סיגראם ודופונט, שסיגראם תפדה את מניותיה בדופונט בסך של 9 מיליארד דולר, על אף שאחזקתה בדופונט הניבה לסיגראם כ-70% מהכנסותיה. חברת סטנדרד אנד פורס אף הוציאה אזהרה על ההפסד שעלול להגרם לסיגראם בשל המהלך. אולם ברנפמן השתמש בכסף על מנת לרכוש שליטה ביוניברסל ופארקי השעשועים שלה, מחברת האם שלה, שהיו בידי חברת מצושיטה היפנית. ב-1998 רכשה סיגראם את חברת המוזיקה פוליגרם (PolyGram). השקעות אלו בתחום הבידור, הוכיחו את עצמן כפחות רווחיות וסיגראם נאלצה לממש אחזקות. היא מכרה את מותג המשקאות "טרופיקנה" לפפסיקו. ובשנת 2000 לא היה מנוס מלמכור את כל חטיבת הבידור של סיגראם לחברת ויונדי הצרפתית, תוך מיזוג למעשה של סיגראם לתוך ויונדי. חטיבת המשקאות נמכרה בחלקה לדיאג'יו ובחלקה לפרנו ריקאר.

 קישורים חיצוניים 


 Graham D. Taylor, “From Shirtsleeves to Shirtless”: The Bronfman Dynasty and the Seagram Empire, Business and Economic Online 2016





הערות שוליים

קטגוריה:יצרני אלכוהול
קטגוריה:חברות קנדיות
קטגוריה:משפחת ברונפמן
קטגוריה:תאגידים רב-לאומיים
קטגוריה:חברות שהוקמו במאה ה-19
קטגוריה:חברות שנסחרו בבורסה לניירות ערך בניו יורק
קטגוריה:חברות שנסגרו